Source: https://domov.sme.sk/c/4112578/sud-zmiernil-tresty-novinarkam-za-ohovaranie.html
Timestamp: 2017-02-21 05:15:43+00:00
Document Index: 431895

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ']

Súd zmiernil tresty novinárkam za ohováranie - domov.sme.sk
Zobraziť všetky sekcie Súd zmiernil tresty novinárkam za ohováranie
Krajský súd v Bratislave dnes zmiernil tresty dvom novinárkam, ktoré obžalovali z ohovárania. V roku 1999 redaktorky publikovali ... 7. okt 2008 o 15:30 TASR
Písmo:A-|A+240BRATISLAVA. Krajský súd v Bratislave dnes zmiernil tresty dvom novinárkam, ktoré obžalovali z ohovárania. V roku 1999 redaktorky publikovali v týždenníku Moment a v denníku Pravda články, v ktorých upozorňovali na bývalého predsedu Okresného súdu v Žiline Pavla Polku a jeho údajné zneužívanie právomocí verejného činiteľa, páchanie trestnej činnosti, styky s podsvetím a zasahovanie do činnosti súdov. "Krajský súd v Bratislave dnes v odvolacom konaní voči rozsudku Okresného súdu Bratislava I. v trestnej veci obžalovaných Zita Sujová a Eva Koperová zrušil napadnutý rozsudok o vine a treste," povedal TASR hovorca Krajského súdu v Bratislave Pavol Adamčiak. Obžalovanej Zite Sujovej dnes súd udelil peňažný trest 30.000 Sk (996 eur) a náhradný trest odňatia slobody v trvaní osem mesiacov. U obžalovanej Evy Koperovej KS upustil od potrestania.
Podľa názoru súdu informácie v napadnutých článkoch neboli autorkami hodnoverne overené a boli vyhodnotené subjektívne. Rozsudok je právoplatný. Okresný súd Bratislava I. uznal 7. marca za vinné z trestného činu ohovárania Sujovú a Koperovú za uverejnenie nepravdivých informácií a udelil im peňažné tresty 20.000 Sk (664 eur) a 40.000 Sk (1328 eur). Ako náhradný trest vymeral obom ženám trest odňatia slobody na 12 mesiacov. Článok v týždenníku s názvom "Sudca na odstrel" uvádzal, že Polka je skorumpovaný, vulgárny a surový človek. Sudca údajne dával členom podsvetia neprimerané nízke tresty a v jednom konkrétnom prípade mal za 500.000 Sk (16.597 eur) nevziať do väzby dvoch údajným vydieračov z Martina, hoci by väzba bola opodstatnená. V denníku uverejnili článok s titulkom "Minister chce odvolať troch sudcov zo Žiliny - korupcia na súde."
Ako svedok na pojednávaní vypovedal 22. januára tohto roku aj bývalý minister spravodlivosti Ján Čarnogurský, ktorý vtedy túto funkciu zastával. Pred súdom uviedol, že zo Žilinského kraja mal informácie o majetku predsedu súdu, ktorý nezodpovedá jeho legálnym príjmom. Z funkcie odvolal Polku na základe toho, že odmietol podať majetkové priznanie. Odmietol to, pretože táto povinnosť sudcu vtedy nemala oporu v zákone. V odvolacom dekréte však nebol udaný žiadny dôvod. Čarnogurský mal ako minister spravodlivosti legitímne právo na to, aby ho odvolal bez udania dôvodu. Exminister poprel, že predsedu žilinského súdu odvolal na základe publikovaných článkov. Trestné oznámenie podal Polka ako poškodený a následne sa k nemu pridali ďalšie tri osoby. Novinárkam už udelili 28. mája minulého roku trestné rozkazy s identickými trestmi, takými ako v marci rozhodol okresný súd. Vtedy sa voči nim odvolali. Nechajte si posielať ranný prehľad najdôležitejších správ e-mailom